Zagreb, 16. siječnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **povodom vlastitih saznanja mogućeg sukoba interesa u postupku redovite provjere izvješća o imovinskom stanju dužnosnika Marijana Škvarića, gradonačelnika Grada Lepoglave,** na 75. sjednici, održanoj 16. siječnja 2020., donosi sljedeću

**ODLUKU**

**I. Dužnosnik** **Marijan Škvarić, gradonačelnik Grada Lepoglave, sklapanjem ugovora o autorskom djelu od 5. studenog 2010., 14. studenog 2012.g., 10. prosinca 2012., 15. veljače 2013., 15. studenog 2013., 15. studenog 2014., 16. studenog 2015., 16. studenog 2016. i 16. studenog 2017. između Grada Lepoglave, zastupanog po navedenom dužnosniku i ………… (dužnosnikove supruge) kao izvršitelja usluge poslova člana Povjerenstva zaduženog za kvalitetu i nadzor lepoglavske čipke, kao i aktivnim sudjelovanjem i potpisivanjem Pravilnika o radu Povjerenstva zaduženog za kvalitetu i nadzor lepoglavske čipke te Zapisnika sa sastanka članica čipkarskih udruga i zadruge s područja Grada Lepoglave i predstavnika Grada Lepoglave održanog 5. studenog 2011., slijedom čega je dužnosnikova supruga primala mjesečnu novčanu naknadu, počinio je povredu članka 7. točke c) ZSSI-a.**

**II. Za povredu pod točkom I ove izreke dužnosniku Marijanu Škvariću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kuna koja će trajati 5 mjeseci te će se izvršiti u 5 jednakih uzastopnih mjesečnih obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 61. sjednici održanoj 5. rujna 2019. pokrenulo postupak za odlučivanje o sukobu interesa protiv dužnosnika Marijana Škvarića, gradonačelnika Grada Lepoglave, zbog moguće povrede članka 7. točke c) ZSSI-a koja proizlazi iz sklapanja ugovora o autorskom djelu od 5. studenog 2010., 14. studenog 2012.g., 10. prosinca 2012., 15. veljače 2013., 15. studenog 2013., 15. studenog 2014., 16. studenog 2015., 16. studenog 2016. i 16. studenog 2017. između Grada Lepoglave, zastupanog po navedenom dužnosniku i …………….. (dužnosnikove supruge) kao izvršitelja usluge poslova člana Povjerenstva zaduženog za kvalitetu i nadzor lepoglavske čipke.

Na Odluku o pokretanju postupka dužnosnik Marijan Škvarić dostavio je pisano očitovanje u Zakonom propisanom roku. U podnesenom očitovanju dužnosnik smatra Odluku o pokretanju postupka neosnovanom i neutemeljenom, a upućujući na odredbu članka 7. točku c) ZSSI-a i vlastito tumačenje iste, navodi da iz navedenih odredbi nikako ne proizlazi zaključak da svojstvo povezane osobe s dužnosnikom u svakom pojedinom slučaju dovodi do postojanja sukoba interesa na strani dužnosnika.

Kako bi se u smislu citiranih zakonskih odredbi radilo o postojanju sukoba interesa, nužno je da je dužnosnik na određeni način zloupotrijebio pravo koje mu pripada s obzirom na njegov položaj i dužnost koju obnaša, sve s ciljem da sebi povezanoj osobi omogući određeno pravo ili položaj koji joj inače ne bi pripadali, navodi dužnosnik u svom očitovanju.

Dužnosnik ističe kako nikad nije prikrivao niti imao razloga prikrivati činjenicu da je njegova supruga članica Povjerenstva za čipku, s koje osnove je stjecala određene novčane prihode. Navedene je podatke, postupajući sukladno odredbama ZSSI-a o obavještavanju o imovinskom stanju dužnosnika, uredno, potpuno i pravodobno prijavljivao, kako to nesporno proizlazi iz javno dostupnih službenih evidencija imovinskih kartica obnašatelja javne dužnosti.

Nadalje navodi da je Povjerenstvo za čipku specifično neovisno tijelo formirano kao posebno tijelo zaduženo isključivo za kontrolu kvalitete i podrijetla lepoglavske čipke radi utvrđivanja zadovoljava li pojedina izrađena čipka posebne uvjete propisane katalogom lepoglavske čipke kako bi mogla dobiti certifikat (potvrdu) „Lepoglavska čipka“. Naime, lepoglavska čipka nalazi se na UNESCO-voj listi nekulturne materijalne baštine, što za sobom povlači poštivanje posebnih međunarodno utvrđenih pravila kako u odnosu na načine i tehnike izrade same čipke, tako i kod osnivanja posebnog tijela za nadzor kvalitete čipke, određivanja njegova djelokruga rada, a time i pitanja članstva. Dakle, isključiva svrha osnivanja Povjerenstva za čipku očuvanje je dugogodišnje kulturne tradicije Grada Lepoglave kroz zaštitu specifičnog načina izrade lepoglavske čipke priznatog i zaštićenog na međunarodnoj razini.

Upravo zbog navedene specifične uloge Povjerenstva za čipku, od presudne je važnosti da kao članovi Povjerenstva budu izabirane isključivo one osobe koje posjeduju posebna stručna znanja, vještine i iskustva kako bi mogle prepoznati koje izrađene čipke udovoljavaju uvjetima propisanim katalogom lepoglavske čipke i kao takve mogle dobiti potvrdu i nositi oznaku upravo lepoglavske čipke, navodi dužnosnik.

Uvjeti kojima članovi moraju udovoljavati izričito su propisani Pravilnikom o radu Povjerenstva zaduženog za kvalitetu i nadzor lepoglavske čipke od 5.11.2010. Pritom ističe kako su uvjeti za članstvo propisani sukladno specifičnim potrebama koje zahtijeva obavljanje poslova člana Povjerenstva za čipku, te njihovo određivanje ni na koji način nije prepušteno diskrecijskoj ocjeni Grada Lepoglave, odnosno dužnosnika kao gradonačelnika, navodi.

S obzirom na stroge kriterije koje zahtjeva članstvo, izrazito je ograničen broj osoba koje potencijalno mogu postati članom Povjerenstva za čipku. Članstvo u Povjerenstvu za čipku, kako je to utvrđeno Pravilnikom, stječe se isključivo na temelju autonomne odluke samih čipkarica jer se isključivo na taj način osigurava da kao članovi budu izabrane upravo one čipkarice koje se ističu svojim znanjem (završenom posebnom školom čipke), dugogodišnjim predanim radom i iskustvom na području čipkarstva i potrebnim autoritetom. Stoga smatra nespornim da Grad Lepoglava odnosno gradonačelnik nema nikakvu ulogu niti stvarni utjecaj, kako na predlaganje kandidata za članstvo Povjerenstva za čipku, tako ni na sam izbor odnosno donošenje odluke o izboru člana Povjerenstva za čipku.

Po donošenju odluke o odabiru članova Povjerenstva čipkarice, u skladu s odredbama Pravilnika, svoju odluku daju Gradu na znanje radi pristupanja sklapanju ugovora o autorskom djelu kojima su regulirani prava i dužnosti članova Povjerenstva, između ostalog i pravo na novčanu naknadu.

S tim u vezi ističe kako novčana naknada nikako ne predstavlja značajnu zaradu, već se radi tek o simboličnoj naknadi. Članstvo u Povjerenstvu za čipku iziskuje predanost i aktivan rad na promociji čipke i čipkarstva, povremenim medijskim nastupima i predstavljanjima, što uzrokuje novčane izdatke koje članicama nisu posebno pokrivene. Nadalje navodi da za obavljanje poslova člana Povjerenstva za čipku svi članovi dobivaju jednake novčane iznose. Dakle, gđa ……………… nikad nije stavljana u povoljniji položaj u odnosu na ostale članove na način da bi joj s osnove bračnog statusa pripadala bilo drugačija bilo veća materijalna ili druga prava, a kako to nesporno proizlazi iz Ugovora o djelu i konto kartica već ranije dostavljenih na traženje Povjerenstva.

Na prethodno je opisani način i gđa …………….. izabrana kao član Povjerenstva za čipku, dakle isključivo na osnovi autonomne odluke čipkarica radi posjedovanja posebnih stručnih znanja, vještina i iskustva, odnosno udovoljavanja uvjetima za stjecanje članstva propisanih Pravilnikom (uspješno završena škola čipke koja djeluje na području Grada Lepoglave, prebivalište na području Grada Lepoglave, minimalna srednja stručna sprema, aktivno djelovanje na izradi čipke i promicanju čipkarstva), a bez ikakvog pravno utemeljenog i faktičnog utjecaja na odabir od strane Grada Lepoglave, odnosno gradonačelnika Marijana Škvarića. Iz navedenog nedvojbeno proizlazi kako bračni status gđe …………….. nije bio ni od kakvog utjecaja na stjecanje članstva u Povjerenstvu za čipku.

Nadalje, kako je odabir članova prepušten isključivo autonomnoj odluci čipkarica na koju dužnosnik Marijan Škvarić nije imao utjecaja, odnosno nije niti mogao koristiti i time potencijalno zloupotrijebiti prava i ovlasti koji mu pripadaju s obzirom na obnašanje javne dužnosti kako bi osigurao članstvo upravo svojoj supruzi, to dužnosnik smatra da nije imao utjecaja niti na sklapanje ugovora o djelu kojima se pristupa po donošenju odluke o izboru članova.

Dužnosnik ističe da se navedena situacija izrazito se negativno odrazila na poštivanje stečenih znanja i sposobnosti gđe …………. u izradi i prepoznavanju kvalitete lepoglavske čipke, uvjetovan isključivo svojstvom supruge Marijana Škvarića kao obnašatelja javne dužnosti, pritom dovodeći u pitanje obnašanje gradonačelničke dužnosti Marijana Škvarića u skladu s načelima javne službe te načelima ZSSI-a.

Kako navodi u svom očitovanju, u cilju razrješenja navedene situacije, gđa ………. žrtvovala je svoje dugogodišnje i teškim radom stečeno znanje u izradi i prepoznavanju kvalitete lepoglavske čipke te je po saznanju o mogućem postojanju sukoba interesa bez odgode dobrovoljno odstupila s položaja člana Povjerenstva za čipku. Naime, jedina preostala mogućnost razrješenja nastale situacije u konkretnom slučaju bila bi rastava braka kako imenovana ne bi više imala status bračnog druga dužnosnika u smislu odredbi ZSSI-a. Budući da bi navedeno imalo značajno teže i ozbiljnije posljedice po cijelu obitelj, to je gđa ………… istupila iz Povjerenstva za čipku. Dakle, gđa ………. više ne vrši poslove člana Povjerenstva za čipku, odnosno nije s Gradom Lepoglavom ni u kakvom ugovornom odnosu. Na opisani je način gđa ……………….. dovedena u diskriminatorni položaj s osnove bračnog statusa obzirom da joj je onemogućeno obavljanje poslova za koje posjeduje sve kvalifikacije, a koje poslove po njegovim svojstvima i naravi može vršiti izrazito uski krug osoba, navodi dužnosnik.

Ističe da svojstvo člana obitelji (supruge) dužnosnika nikako ne može ukazivati na nedvojbeno postojanje sukoba interesa na strani dužnosnika, bez da se isto dovede u korelaciju sa činjeničnim stanjem u svakom konkretnom slučaju. Tumačenje svojstva člana obitelji (supruge) obnašatelja javne dužnosti kao okolnosti koja sama po sebi dovodi do postojanja sukoba interesa na strani dužnosnika u smislu odredbi ZSSI-a predstavlja diskriminaciju s osnove bračnog ili obiteljskog statusa, koje postupanje je protivno vrednotama ustavnog poretka Republike Hrvatske te je izričito zabranjeno u smislu odredbi čl. 2. u vezi čl. 1. st. 1. i 2. Zakona o suzbijanju diskriminacije (Narodne Novine 85/08, 112/12). Kako iz cjelokupne dokumentacije koja prileži spisu predmeta konkretnog upravnog postupka, a koja je Povjerenstvu ranije dostavljena na traženje te svega dosad navedenog ne proizlazi daje na strani dužnosnika Marijana Škvarića postojalo djelovanje ni postupanje koje bi se podvelo pod zlouporabu prava i ovlasti koja proizlaze iz prava i ovlasti obnašanja javne dužnosti, to se ne može smatrati da u odnosu na Marijana Škvarića kao dužnosnika i članstva njegove supruge ……………. u Povjerenstvu za čipku za vrijeme obnašanja javne dužnosti, postoji sukob interesa u smislu odredbi ZSSI-a. Dužnosnik smatra da se kao sankcija u ovom slučaju podredno ima primijeniti opomena, sve u skladu s odredbom čl. 42. st. 1. u vezi st. 2. te čl. 43. ZSSI-a.

Naime, s obzirom na cjelokupne okolnosti, postupanje i odgovornost dužnosnika, naročito uzimajući u obzir izostanak bilo kakve namjere dužnosnika Marijana Škvarića za zloupotrebom položaja i ovlasti koja mu pripadaju obnašanjem javne dužnosti kako bi svojoj supruzi osigurao članstvo u Povjerenstvu za čipku, te obzirom na prouzročenu posljedicu, uzimajući u obzir okolnost da je gđa ……………… po saznanju o mogućem sukobu interesa bez odgode dobrovoljno odstupila s mjesta člana Povjerenstva za čipku, dužnosnik smatra nedvojbenim da se u konkretnom slučaju radi o očito lakom obliku kršenja odredbi ZSSI-a, u kojem se slučaju kao pravična sankcija za nastalu povredu sukladno odredbi čl. 43. ZSSI ima primijeniti isključivo opomena.

Zaključno, dužnosnik Marijan Škvarić moli Povjerenstvo da ga se u smislu odredbe čl. 39. st. 6. ZSSI-a obavijesti o održavanju sljedeće sjednice na kojoj će se odlučivati o ovoj stvari te mu se omogući prisustvovanje istoj.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i dužnosnik Marijan Škvarić povodom obnašanja dužnosti gradonačelnika Grada Lepoglave obvezan postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako dužnosnik Marijan Škvarić obnaša dužnost gradonačelnika Grada Lepoglave u mandatu od 24. svibnja 2013. do 7. lipnja 2017. te od 8. lipnja 2017.

Na zahtjev Povjerenstva, Grad Lepoglava se dopisom klasa: 041-01/18-01/1, urbroj: 2186/016-04/1-19-7 od 29. srpnja 2019.g. očitovala da je Marijan Škvarić 13. lipnja 2005. prvi put imenovan gradonačelnikom Grada Lepoglave, te nakon toga u sljedećim mandatima 2009., 2013. i 2017. godine.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona. Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Uvidom u izvješće o imovinskom stanju dužnosnika, koje je dužnosnik Marijan Škvarić podnio 13. srpnja 2017. g. povodom ponovnog imenovanja na istu dužnost, Povjerenstvo je utvrdilo kako je dužnosnik u rubrici „Drugi primitak bračnog druga /životnog partnera dužnosnika“ naveo primitak u iznosu od 6.000,00 kn od isplatitelja Grada Lepoglave kao primitak na godišnjoj razini po osnovi „druge djelatnosti“.

Povjerenstvo nije razmatralo ugovore o autorskom djelu sklopljene prije 2011. godine, kao niti naknade koje je …………….. primala od 2008. do 2011., budući je člankom 56. stavkom 3. ZSSI-a propisano kako će se postupci koji su pred Povjerenstvom započeti prije stupanja na snagu ovog Zakona dovršiti prema odredbama ranije važećeg Zakona o sprječavanju sukoba interesa u obnašanju javnih dužnosti („Narodne novine“, br. 163/03, 94/04, 48/05, 141/06, 60/08, 38/09 i 92/10). S obzirom da je Marijan Škvarić obnašao dužnost gradonačelnika Grada Lepoglave još od 2005. godine, a u pogledu Izvješća podnesenih prije 2011.g. nije pokrenut postupak po ranijem Zakonu, Povjerenstvo u konkretnom slučaju ne može pokrenuti i voditi postupak moguće povrede odredbi ZSSI-a, obzirom da su ta Izvješća podnesena prije stupanja na snagu ZSSI-a.

Na zahtjev Povjerenstva, Grad Lepoglava se dopisom KLASA: 041-01/18-01/1, URBROJ: 2186/016-04/1-19-2 od 16. siječnja 2019. očitovao da je ……………. u razdoblju od 2013. godine za obavljanje djelatnosti u svojstvu članice Povjerenstva zaduženog za kvalitetu i nadzor lepoglavske čipke (dalje u tekstu: Povjerenstvo za čipku) od Grada primala određenu novčanu naknadu temeljem Ugovora o djelu. U dopisu se navodi da je predlaganje i izabiranje članova Povjerenstva za čipku prepušteno čipkaricama, kako je to uređeno Pravilnikom o radu Povjerenstva zaduženog za kvalitetu i nadzor lepoglavske čipke, koje potom svoju odluku daju Gradu na znanje radi pristupanja sklapanju ugovora kojima su regulirani prava i dužnosti članova Povjerenstva. ………….., kao i ostale članice Povjerenstva za čipku, za svoj rad primala je novčanu naknadu u godišnjim iznosima (neto) kako slijedi:

* 2013.- 5.000,00 kuna
* 2014.- 6.000,00 kuna
* 2015.- 6.000,00 kuna
* 2016.- 6.000,00 kuna
* 2017.- 6.000,00 kuna
* 2018.- 6.000,00 kuna.

Očitovanju prileže Ugovori o autorskom djelu sklopljeni između 5. studenog 2010., 14. studenog 2012.g., 10. prosinca 2012., 15. veljače 2013., 15. studenog 2013., 15. studenog 2014., 16. studenog 2015., 16. studenog 2016. i 16. studenog 2017. između Grada Lepoglave, kao naručitelja, zastupanog po dužnosniku Marijanu Škvariću i ……………. (dužnosnikove supruge) kao izvršitelja, kojima se izvršitelj obvezao obavljati poslove člana Povjerenstva zaduženog za kvalitetu i nadzor lepoglavske čipke, a osobito poslove postupka izdavanja Certifikata (potvrde) „Lepoglavske čipke“, vođenje upisnika o izdanom Certifikatu i druge poslove potrebne za rad Povjerenstva za čipku. Za izvršenje posla koji je predmet tog Ugovora ugovorne strane utvrđuju autorski honorar u iznosu od 500,00 kn

Očitovanju prileže i analitičke konto kartice za razdoblje 2008.-2018. godine iz kojih je vidljivo da je ……… svake godine u razdoblju 2008.-2018. primala naknadu od Grada Lepoglave pod oznakom Povjerenstvo-……………...

Naime, iz analitičkih konto kartica vidljivo je da je ……………. na mjesečnoj razini 2011. i 2012. godine isplaćivana naknada u iznosu 616,52 kn; 2013. godine isplaćena joj je naknada u iznosu 9.323,72 kn, 2014. isplaćena joj je naknada u iznosu 11.815,07 kn, 2015. naknada u iznosu 11.815,07 kn, 2016. isplaćena joj je naknada u iznosu 11.815,07 kn, 2017. naknada u iznosu 9.674,23 kn, te 2018. naknada u iznosu 9.674,23 kn.

Uvidom u dokumentaciju dostavljenu očitovanjem dužnosnika od 3. svibnja 2019. utvrđeno je da je Gradsko poglavarstvo Grada Lepoglave na 78. sjednici 8. rujna 2008. donijelo Pravilnik o radu Povjerenstva zaduženog za kvalitetu i nadzor lepoglavske čipke, donošenju kojeg je prisustvovao i potpisao ga dužnosnik kao predsjednik poglavarstva. Isto tako, dužnosnik je prisustvovao i potpisao i Pravilnik o radu Povjerenstva zaduženog za kvalitetu i nadzor lepoglavske čipke od 5. studenog 2010. (dalje u tekstu: Pravilnik), dostavljenog dopisom Grada Lepoglave od 16. siječnja 2019.

Nadalje, u dopuni očitovanja dostavljenoj Povjerenstvu 13. siječnja 2020. dužnosnik je ponovno naglasio odredbu članka 5. Pravilnika kojom je propisano da članice Povjerenstva između sebe biraju aktivne čipkarice te da aktivno pravo glasa prilikom izbora članica imaju upravo one, obzirom da imaju neposredna saznanja koje od njih posjeduju potrebna znanja i vještine koje su nužne za obavljanje poslova člana Povjerenstva.

Dužnosnik je naveo da je njegova jedina uloga kao obnašatelja javne dužnosti i predstavnika Grada Lepoglave u cijelom postupku formiranja Povjerenstva s novim članovima bila je na temelju autonomno donesene odluke čipkarica o izboru članova Povjerenstva poduzimanje daljnjih radnji radi pristupanja sklapanju ugovora o autorskom djelu s izabranim članicama, sve sukladno Pravilniku i drugim propisima i javnim ovlastima.

Uvidom u Zapisnik sa sastanka članica čipkarskih udruga i zadruge s područja Grada Lepoglave i predstavnika Grada Lepoglave održanog 5. studenog 2011. u prostorijama Grada Lepoglave utvrđeno je da je predmetnom sastanku prisustvovao i aktivno sudjelovao dužnosnik Marijan Škvarić.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Slijedom svega navedenog, Povjerenstvo je uvidom u prikupljenu dokumentaciju steklo saznanja o povredi članka 7. c) ZSSI-a, koja proizlazi iz okolnosti da je dužnosnik Marijan Škvarić kao predstavnik tijela u kojem obnaša javnu dužnost u okviru svojih ovlasti sklopio ugovor o autorskom djelu s …………………. kao izvršiteljem usluge poslova člana Povjerenstva zaduženog za kvalitetu i nadzor lepoglavske čipke, a koja je s dužnosnikom povezana osoba, njegova supruga. Stoga je sklapanjem ugovora o autorskom djelu između Grada Lepoglave, kao naručitelja, zastupanog po dužnosniku Marijanu Škvariću i …………… (dužnosnikove supruge) kao izvršitelja, počinjena povreda članka 7. točke c) ZSSI-a.

Pritom je bitno naglasiti kako se dužnosnikova povreda odredaba ZSSI-a (članka 7. toč. c) sastoji u sklapanju ugovora o autorskom djelu između Grada Lepoglave, kao naručitelja, zastupanog po dužnosniku Marijanu Škvariću i …………. (dužnosnikove supruge) kao izvršitelja, odnosno činjenici da je dužnosnik aktivno sudjelovao i potpisivao, kako Pravilnik od 2008., tako i Pravilnik od 2010., te Zapisnik sa sastanka članica čipkarskih udruga i zadruge s područja Grada Lepoglave i predstavnika Grada Lepoglave održanog 5. studenog 2011., slijedom čega je dužnosnikova supruga primala mjesečnu novčanu naknadu.

Nadalje, a prvenstveno uzimajući u obzir očitovanje dužnosnika da je njegova supruga istupila iz Povjerenstva za čipku uslijed pokretanja ovog postupka, Povjerenstvo za odlučivanje o sukobu interesa naglašava da nema zapreke ukoliko ……………. ima volju i namjeru ponovno biti članicom Povjerenstva za čipku i za svoj rad u istome primati naknadu. Međutim, temeljem obveza koje dužnosnici imaju prema ZSSI-u, upućuje se dužnosnik Marijan Škvarić da se u tom slučaju obrati Povjerenstvu sa zahtjevom za davanjem mišljenja i uputa, a sve kako bi ispravno postupio u cilju izbjegavanja sukoba interesa.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom donošenja odluke o vrsti i visini sankcije, Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn. Kao okolnost iz koje proizlazi opravdanost izricanja više sankcije unutar Zakonom propisanog raspona, Povjerenstvo je cijenilo činjenicu da povreda članka 7. točke c) predstavlja teži oblik povrede toga Zakona te da je povreda trajala u dužem vremenskom periodu. Na izricanje sankcije u donjem dijelu zakonom propisanog raspona utjecala je okolnost da je dužnosnikova supruga bila članica Povjerenstva zaduženog za kvalitetu i nadzor lepoglavske čipke bila „općepoznata“, odnosno da je dužnosnik prihod koji je ostvarivala njegova supruga prijavio u izvješćima o imovinskom stanju.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kn koja će se izvršiti u 5 jednakih uzastopnih mjesečnih obroka, svaki u pojedinačnom iznosu od 1.000,00 kuna.

Slijedom svega navedenog, odlučeno je kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marijan Škvarić, elektronička dostava
2. Objava na internetskoj stranici Povjerenstva
3. Pismohrana